**ANTIGONA, Sofoklo**

**Antigona**: Zar želiš više nego zgrabit, ubit me?

**Kreont**: Ja ništa. Kad to imam, onda imam sve.

**Antigona**: Što onda čekaš? Ma riječ tvoja nijedna

Nij' mila meni, nit će ikad omiljet,

A tako se ni moja tebi ne sviđa.

Al' opet otkle slavu ljepšu stekla bih,

Neg' što sam u grob legla brata rođenog?

Ti svi bi rekli, da se njima sviđa to,

Kad jezika im dašto ne bi vezo strah.

Al' kralj ti mnogu drugu sreću uživa,

Pa radit, zborit smije, što ga volja je.

**Kreont:** Ti jedina to vidiš od Tebanaca!

**Antigona**: I oni vide, ali muče pred tobom.

**Kreon**t: Ne stidiš se, gdje drukč'je misliš nego ti?

**Antigona**: Sramota nije štovat brata rođenog.

**Kreont**: Pa nije l' i brat, što u boju pade s njim?

**Antigona**: Jest, brat od jedne majke, oca jednoga.

**Kreont**: Pa što ga onda kletom nudiš ljubavlju?

**Antigona**: Potvrdit to ti neće pali pokojnik!

**Kreont:** A štuješ njega ko i onog prokletog?

**Antigona**: Ta ne poginu kao rob, već kao brat!

**Kreont**: Jest, dom nam pustošeć, a onaj braneć ga.

**Antigona:** Al' opet takav da je zakon, želi Had.

**Kreont:** Al' čestit rđi ravan biti ne može.

**Antigona:**Tko znade, da l’ se svetim dolje drži to?

**Kreont:**Al’ dušman nikada, ni mrtav, nije drag!

**Antigona:**Al’ ne za mržnju, već za ljubav rodih se.

**Kreont:**Pa siđi dolje, ljubi ih, kad ljubit već Ti moraš! Dok ja živim, ženska ne vlada!

**Smjernice za pisanje**

* Kojem književnom razdoblju pripada autor ovog djela i kojoj književnoj vrsti pripada ulomak? Nabroji osnovne značajke tragedije tog vremena?
* Što saznajemo iz dijaloga između Antigone i Kreonta?
* Koja načela slijedi Antigona, koja Kreont? Može li se taj sukob razriješiti na neutralan način?
* Gdje najviše dolazi do oprečnosti ovih dvaju karaktera? Izdvoji stihove.
* U čemu je Antigonina tragična krivnja, kako ju Kreont kažnjava?
* Kako završava drama?
* Koje osjećaje u gledateljima pobuđuje ova drama?
* Je li problematika Antigone aktualna u suvremenom svijetu?